विष्णुस्मृतिः/द्वितीयोऽध्यायः
ॐ। ब्राह्मणः क्षत्रियो वैश्यः शूद्रश्चेति वर्णाश्चत्वारः  । । २.१  । ।

तेषां आद्या द्विजातयस्त्रयः  । । २.२  । ।

तेषां निषेकाद्यः श्मशानान्तो मन्त्रवत्क्रियासमूहः  । । २.३  । ।

तेषां च धर्माः  । । २.४  । ।

ब्राह्मणस्याध्यापनं  । । २.५  । ।

क्षत्रियस्य शस्त्रनित्यता  । । २.६  । ।

वैश्यस्य पशुपालनं  । । २.७  । ।

शूद्रस्य द्विजातिशुश्रूषा  । । २.८  । ।

द्विजानां यजनाध्ययने  । । २.९  । ।

अथैतेषां वृत्तयः  । । २.१०  । ।

ब्राह्मणस्य याजनप्रतिग्रहौ  । । २.११  । ।

क्षत्रियस्य क्षितित्राणं  । । २.१२  । ।

कृषिगोरक्षवाणिज्यकुसीदयोनिपोषणानि वैश्यस्य  । । २.१३  । ।

शूद्रस्य सर्वशिल्पानि  । । २.१४  । ।

आपद्यनन्तरा वृत्तिः  । । २.१५  । ।

क्षमा सत्यं दमः शौचं दानं इन्द्रियसंयमः   ।
अहिंसा गुरुशुश्रूषा तीर्थानुसरणं दया   । । २.१६  । ।

आर्जवं लोभशून्यत्वं देवब्राह्मणपूजनम्  ।
अनभ्यसूया च तथा धर्मः सामान्य उच्यते   । । २.१७  । ।